《甲申被放南归再游飞云洞》
清代·林肇元

天地灵秀贵搜抉，抉而得之在岩穴。云藏于山天意奇，欲飞不飞殊骇谲。

我再登云一凭眺，山泉喷玉如腾笑。山僧留住情殷勤，巢父行矣头频掉。

吁嗟云兮且勿飞，我欲乘尔湘南归。再出当为天下雨，苍生属望功巍巍。

作者简介：（?—1886）广西贺县人。咸丰十一年以廪生从军。转战鄂陕川境，与石达开军为敌。又镇压黔西苗、教起事。光绪初官至贵州巡抚。坐事革职。卒后，开复革职处分。